FSSเล็งลดทุน บล.สินเอเซียหวังได้ดี2เด้ง
&nbsp;โพสต์ทูเดย์ &#8212; ฟินันเซีย ไซรัส เล็งลดทุนบล.สินเอเซีย ได้สองเด้งนำส่วนล้ำไปล้างขาดทุนสะสม และล้างไพ่รายย่อยที่ไม่สามารถติดต่อได้
3 ก.พ. 2553

โพสต์ทูเดย์ — ฟินันเซีย ไซรัส เล็งลดทุนบล.สินเอเซีย ได้สองเด้งนำส่วนล้ำไปล้างขาดทุนสะสม และล้างไพ่รายย่อยที่ไม่สามารถติดต่อได้
นายช่วงชัย นะวงศ์ กรรมการผู้อำนวยการและประธานเจ้าหน้าที่บริหาร บริษัท ฟินันเซีย ไซรัส (FSS) เปิดเผยว่า บริษัทได้ซื้อหุ้นของบริษัทหลักทรัพย์ (บล.) สินเอเซีย จากผู้ถือหุ้นรายย่อยของบล.สินเอเซีย จำนวน 1.16 ล้านหุ้น ราคาหุ้นละ 4.58 บาท คิดเป็นเงิน 5.34 ล้านบาท ชำระค่าซื้อหุ้นในวันที่ 1 ก.พ.นี้ 
กรณีดังกล่าวส่งผลให้บริษัทถือหุ้นในบล.สินเอเซีย 88.5 ล้านหุ้น คิดเป็น 88.51% ส่วนอีก 11,485,100 หุ้น คิดเป็น 11.49% เป็นของผู้ถือหุ้นรายย่อย 
ทั้งนี้ ผู้ถือหุ้นรายย่อยที่เหลือส่วนใหญ่ติดต่อไม่ได้ แต่ไม่ได้เป็นอุปสรรคต่อแผนควบรวม เพราะในส่วนของงานหลังบ้านหรือปฏิบัติการได้มารวมกันหมดแล้ว ยกเว้นสายการตลาดกับสายงานวาณิชธนกิจของบล.สินเอเซีย ซึ่งยังทำงานภายใต้แบรนด์ของบล.สินเอเซีย 
ขณะนี้ FSS มีส่วนแบ่งการตลาดธุรกิจนายหน้าหุ้นกว่า 4% รวมของสินเอเซีย 0.5% จะเป็นเกือบ 5% สะท้อนความสำเร็จของการควบรวม
นอกจากนี้ เตรียมที่จะลดทุนในบล.สินเอเซีย เพื่อจะนำส่วนล้ำมูลค่าหุ้นมาล้างขาดทุนสะสมซึ่งมีอยู่หลายร้อยล้านบาท ซึ่งอาจเป็นผลให้ไม่เหลือผู้ถือหุ้นรายย่อยและทำให้บล.สินเอเซียมีศักยภาพในการจ่ายเงินปันผล
“แผนการล้างขาดทุนสะสมไม่ได้รีบร้อน เพราะบริษัทถือหุ้นในบล.สินเอเซียเกือบ 90% ถือว่าเกิน 75% ซึ่งมีอำนาจเต็มอยู่แล้ว”